આસો નવરાત્રી નાં પાંચમા નોરતે મા દુર્ગાનાં સ્કંદ માતા સ્વરૂપની પૂજા કરવામાં આવે છે. સ્કંદ માતાની ચાર ભુજાઓ છે, એક ભુજાથી ભગવાન સ્કંદને ખોળામાં બેસાડેલા છે. બિજો હાથ વરદ એટલે આશિર્વાદ મુદ્રામાં છે. બિજા બન્ને હાથમાં કમળ ધારણ કરેલ છે. ધાર્મિક માન્યતા અનુસાર સ્કંદ એ શિવ અને પાર્વતીના મોટા પુત્ર કાર્તિકેયનું એક નામ છે. છ મુખધારી હોવાને કારણે તેમને ષડાનન નામથી પણ ઓળખવામાં આવે છે. જે દેવાસુર સંગ્રામ દરમિયાન દેવતાઓના સેનાપતિ બન્યા હતા. પુરાણો એમને કુમાર, શક્તિધરના નામનુ વર્ણન બતાવે છે. તેમનુ વાહન મોર છે. આજ ભગવાન સ્કંદનાં માતા હોવાના કારણે દુર્ગાનુ પાંચમુ સ્વરૂપ સ્કંદ માતાના નામથી ઓળખાય છે. પાંચમા દિવસે સાધક પોતાનું મન વિશુધ્ધ ચક્રમાં સ્થિર કરે છે. તેમના વિગ્રહમાં સ્કંદ ભગવાન બાલસ્વરૂપમાં માતાજીના ખોળામાં બિરાજમાન છે. સ્કંદ માતા માતૃત્વ ભાવના દેવી તરીકે ઓળખાય છે. તેમનુ વર્ણ શુભ છે અને કમળ પુષ્પ પર બિરાજીત છે. તેમને પદ્માસના દેવી પણ કહેવામાં આવે છે. તેમજ તેમનુ વાહન સિંહ છે.